Dimenge, 29 de genièr de 2017, 03h00 Politica,Lenga

Segon lo partit d’extrèma drecha, seriá pas qu’una “variabilitat de pateses eissits del latin” que lor compreneson “es plan sovent limitada a una parròquia”, un “esperanto del Sud-Oèst”

URL corta



Etiquetas

fm, occitanofobia, rogister

Lo Front Nacional (FN) a mostrat sovent son occitanofobia, mas ara ven de passar l’òsca. Lo conselhièr regional Thierry Rogister mespresèt e difamèt la nòstra lenga dins una intervencion a l’assemblada de la region Nòva Aquitània, per justificar son vòte contra la convencion quadre sus l’ofèrta de l’ensenhament de l’occitan.



Lo FN votèt contra l’ensenhament de la lenga del país pr’amor que, segon Rogister, l’occitan “non es pas una lenga”. Segon l’elegit, la nòstra lenga seriá pas qu’una “variabilitat de pateses eissits del latin” que lor compreneson “es plan sovent limitada a una parròquia”, es a dire “un esperanto de pateses del Sud-Oèst”.



En mai d’aquò, afirma que l’occitanisme inventèt l’occitan estandard sul “mitic lèma pangermanista: una lenga, un pòble, un territòri”. E justament per aquela rason demanda de despensar pas d’argent per “un grop de partisans” e de l’investir per l’ensenhament del latin pr’amor que “permet de melhor conéisser lo francés”.

















